НАРЕДБА No 10 от 19 юни 2014 г.

ЗА ЗДРАВНИТЕ ИЗИСКВАНИЯ ПРИ ИЗГОТВЯНЕ И СПАЗВАНЕ НА

СЕДМИЧНИТЕ УЧЕБНИ РАЗПИСАНИЯ

Издадена от Министерството на здравеопазването

Обнародвана, ДВ, бр. 54 от 2014 г., в сила от 1 септември 2014 г.,

изм. и доп., бр. 31 от 2017 г., в сила от началото на учебната 2017 - 2018 г.,

бр. 11 от 2018 г., в сила от началото на втория учебен срок на учебната 2017/2018 г., 
изм., бр. 69 от 2022 г.
Чл. 1. (Доп., ДВ, бр. 31 от 2017 г.) С тази наредба се определят здравните изисквания при изготвяне и спазване на седмичните учебни разписания на задължителните и избираемите учебни часове в училищата.

Чл. 2. Седмичните учебни разписания трябва да осигуряват условия за най-добро усвояване на учебното съдържание при най-малка степен на умора и опазване здравето на учениците.

Чл. 3. (1) Седмичните учебни разписания включват дневните разписания за всеки учебен ден от седмицата.

(2) Учебните предмети в дневното разписание се подреждат в последователност, осигуряваща оптимална работоспособност.

(3) (Изм., ДВ, бр. 31 от 2017 г.) В рамките на учебния ден се осигурява минимум един час за учебните предмети "Изобразително изкуство", "Музика", "Бит и технологии", "Технологии и предприемачество" или "Физическо възпитание и спорт" за учениците в основната степен на образование. В случай че учениците се обучават по учебен план, който не предвижда изучаването на някой от посочените учебни предмети, останалите учебни предмети се разпределят в максимално повече учебни дни.

(4) (Изм., ДВ, бр. 31 от 2017 г., отм., бр. 11 от 2018 г.)

Чл. 4. (Изм., ДВ, бр. 69 от 2022 г.) (1) Задължителните и избираемите учебни часове, включени в седмичното учебно разписание, са:

1. за учениците от I клас - общо двадесет и два учебни часа с продължителност от 35 минути, като два дни са по пет учебни часа;

2. за учениците от II клас - общо двадесет и три учебни часа с продължителност от 35 минути, като три дни са по пет учебни часа;

3. за учениците от III и IV клас - общо двадесет и седем учебни часа с продължителност от 40 минути, като два дни са по шест учебни часа;

4. за учениците от V и VI клас - общо до тридесет и два учебни часа с продължителност от 40 минути, като два дни от седмицата са по седем учебни часа;

5. за учениците от VII клас - общо до тридесет и два учебни часа с продължителност от 40 минути, като два дни от седмицата са по седем часа;

6. за учениците от VIII до XII клас - общо тридесет и два учебни часа с продължителност от 45 минути, като два дни от седмицата са по седем часа.

(2) Изискванията по ал. 1, т. 6 се отнасят за гимназиалния етап за всички видове училища с изключение на училищата, в които обучението се осъществява по учебни планове, утвърдени на основание чл. 13 от Наредба No 4 от 2015 г. за учебния план (ДВ, бр. 94 от 2015 г.).
Чл. 5. (Доп., ДВ, бр. 31 от 2017 г.) При последователно провеждане на учебни часове по един и същ учебен предмет в рамките на учебния ден задължително се осигурява почивка след всеки учебен час освен в случаите по чл. 9, ал. 6 от Наредба No 10 от 2016 г. за организация на дейностите в училищното образование (ДВ, бр. 73 от 2016 г.).

Чл. 6. (1) (Изм., ДВ, бр. 31 от 2017 г.) При целодневна организация на учебния ден, когато задължителните и избираемите учебни часове се провеждат до обяд, а дейностите по самоподготовка, организиран отдих и физическа активност и заниманията по интереси се провеждат след обяд, в последните два учебни часа не се провеждат дейности по самоподготовка.

(2) (Изм., ДВ, бр. 31 от 2017 г.) При целодневна организация на учебния ден, когато задължителните и избираемите учебни часове се провеждат през целия ден и се съчетават с дейности по самоподготовка, организиран отдих и физическа активност и занимания по интереси, задължителните и избираемите учебни часове след обяд се провеждат до втория учебен час.

(3) (Доп., ДВ, бр. 31 от 2017 г.) При целодневна организация на учебния ден, включително в училищата по спорт, по изкуства, по култура и средищните и иновативните училища, се осигуряват не по-малко от 30 минути за обедно хранене на учениците и 30 минути за организиран отдих преди началото на учебните занимания след обяд.

(4) Допуска се ал. 1 и 2 да не се прилагат за средищните училища, които не могат да отговорят на изискванията им, поради спецификата на организацията на целодневното обучение в тях, местоположението им, броят пътуващи ученици от съседни населени места и други специфични обстоятелства.

Чл. 7. (Изм., ДВ, бр. 31 от 2017 г.) Часът на класа и учебният час за организиране и провеждане на спортни дейности по чл. 92, ал. 1 от Закона за предучилищното и училищното образование се включват в седмичното разписание на учебните занятия извън броя на задължителните и избираемите учебни часове.

Чл. 8. (1) Директорът на всяко училище назначава със заповед комисия за изготвянето на седмичните учебни разписания.

(2) В комисията задължително участва медицинският специалист от здравния кабинет в училището.

(3) Седмичните учебни разписания за всеки учебен срок се утвърждават от директора на училището не по-късно от 3 дни преди започването му.

Чл. 9. (1) Утвърденото от директора на училището седмично учебно разписание се представя в съответната регионална здравна инспекция (РЗИ) до 10 дни след началото на първия, съответно на втория учебен срок, и до 5 дни след всяка промяна на седмичното учебно разписание, като учебните предмети се посочват с пълното им наименование, без кодове и без имената на учителите.

(2) (Нова, ДВ, бр. 31 от 2017 г.) Утвърденото със заповед на директора на училището разпределение на учебните часове, различно от утвърденото седмично разписание, в случаите по чл. 12 от Наредба No 10 от 2016 г. за организация на дейностите в училищното образование не се представя за оценка от регионалните здравни инспекции.

(3) (Предишна ал. 2, ДВ, бр. 31 от 2017 г.) В случаите по чл. 6, ал. 4 директорът на средищното училище прилага към утвърденото седмично учебно разписание в началото на всяка учебна година уведомление до РЗИ за причините, поради които не могат да бъдат спазени изискванията на чл. 6, ал. 1 и 2.

Чл. 10. (1) Регионалната здравна инспекция в срок до 15 дни от представянето на седмично учебно разписание изготвя протокол за оценка на седмичното учебно разписание в три екземпляра по образец съгласно приложението. Първият се предоставя на директора на училището, вторият - на съответния регионален инспекторат по образование, а третият се съхранява в РЗИ.

(2) Седмичните учебни разписания на учебните занятия се оценяват за всяко училище на базата на съответствието им с изискванията на наредбата.

(3) Оценката на седмичните учебни разписания се извършва чрез оценяване на дневните разписания на всяка паралелка.

Чл. 11. (1) (Изм., ДВ, бр. 11 от 2018 г.) Седмичните учебни разписания, които отговарят на изискванията на наредбата, се съгласуват от директора на РЗИ.

(2) (Изм., ДВ, бр. 11 от 2018 г.) Съгласуваните седмични учебни разписания заедно с протокола за оценка на седмичното учебно разписание се предоставят на директора на училището.

(3) Седмичните учебни разписания, които не отговарят на изискванията на наредбата, се изпращат обратно в училището с протокол за оценка на седмичното учебно разписание, в който се посочват несъответствията и препоръките.

(4) Директорите на училищата представят коригираните в съответствие с дадените препоръки седмични учебни разписания в съответната РЗИ до 5 дни от получаването на документите по ал. 3.

Чл. 12. (Нов, ДВ, бр. 11 от 2018 г.) Седмичните учебни разписания могат да се предоставят на съответната РЗИ и по електронен път по реда на Закона за електронния документ и електронните удостоверителни услуги и на Закона за електронното управление.

Допълнителна разпоредба

§ 1. (Отм., ДВ, бр. 31 от 2017 г.)

Заключителни разпоредби

§ 2. Наредбата влиза в сила от 1 септември 2014 г.

§ 3. Тази наредба се издава на основание чл. 34, ал. 2 във връзка с § 1, т. 11, буква "ж" от допълнителните разпоредби на Закона за здравето и отменя Наредба No 24 от 2006 г. за здравните изисквания при изготвяне и спазване на седмичните разписания на учебните занятия (ДВ, бр. 78 от 2006 г.).

§ 4. Контролът по спазване на наредбата се осъществява от регионалните здравни инспекции.

Приложение към чл. 10, ал. 1

МИНИСТЕРСТВО НА ЗДРАВЕОПАЗВАНЕТО

Регионална здравна инспекция гр. .............................

Утвърдил:

(име и подпис, директор на РЗИ)

ПРОТОКОЛ No ......... от ........... г.

ЗА ОЦЕНКА НА СЕДМИЧНОТО УЧЕБНО РАЗПИСАНИЕ

Училище .........................................................................................................................................................

Адрес ..............................................................................................................................................................

Брой паралелки ....................
Брой ученици в училището ...................

1. Допуснати са следните нарушения:

1.1. по чл. 3 .....................................................................................................................................................




(посочват се паралелки, в които има допуснати нарушения)

1.2. по чл. 4 .....................................................................................................................................................




(посочват се паралелки, в които има допуснати нарушения)

1.3. по чл. 5 .....................................................................................................................................................




(посочват се паралелки, в които има допуснати нарушения)

1.4. по чл. 6 .....................................................................................................................................................



(посочват се паралелки, в които има допуснати нарушения)

2. Заключение: ...............................................................................................................................................



(седмичното учебно разписание отговаря или не отговаря на 



изискванията на Наредба No 10 от 2014 г. за здравните изисквания 



при изготвяне и спазване на седмичните учебни разписания)

3. Препоръки: .................................................................................................................................................






(ако е необходимо)

Извършил оценката: ......................................................................................................................................






(име, длъжност и подпис)

